b'\n_START_ARTICLE_\nPalatul Artelor din Budapesta\n_START_PARAGRAPH_\nPalatul Artelor din Budapesta (\xc3\xaen maghiar\xc4\x83: M\xc3\xbcpa, M\xc5\xb1v\xc3\xa9szetek Palot\xc3\xa1ja; prescurtat: M\xc5\xb1pa) este un centru cultural multifunc\xc8\x9bional modern din Budapesta, Ungaria, adaptat cerin\xc8\x9belor  \xc3\xaenceputului secolului al XXI-lea. Este un l\xc4\x83ca\xc8\x99 de cultur\xc4\x83 care g\xc4\x83zduie\xc8\x99te concomitent manifest\xc4\x83ri de \xc3\xaenalt nivel a trei arte: muzica, artele vizuale \xc8\x99i arta teatral\xc4\x83. S\xc4\x83lile sale expozi\xc8\x9bionale, de concert \xc8\x99i de teatru \xc3\xae\xc8\x99i desf\xc4\x83\xc8\x99oar\xc4\x83 programele culturale \xc3\xaen mod independent unele fa\xc8\x9b\xc4\x83 de altele.\n_START_SECTION_\nLoca\xc8\x9bia edificiului \xc8\x99i construc\xc8\x9bia lui\n_START_PARAGRAPH_\nPalatul se afl\xc4\x83 amplasat pe malul st\xc3\xa2ng al Dun\xc4\x83rii \xc3\xaen zona sudic\xc4\x83 a Pestei, \xc3\xaen zona Ferencv\xc3\xa1ros-sectorul al IX-lea al ora\xc8\x99ului, l\xc3\xa2ng\xc4\x83 capul pestan al podului R\xc3\xa1k\xc3\xb3czi pe un fost teren viran, construit \xc3\xaen imediata vecin\xc4\x83tate a Teatrului Na\xc8\x9bional. Terenul ocupat de ansamblul palatului este de 10 000 m\xc2\xb2 \xc8\x99i a fost inaugurat la data de 14 martie 2005. Suprafa\xc8\x9ba total\xc4\x83 util\xc4\x83 a palatului este de 64 000 m\xc2\xb2 \xc3\xaen cele trei corpuri principale \xc8\x99i holul central. Palatul este \xc3\xaenconjurat de un parc \xc3\xaen care, la nord, se afl\xc4\x83 edificiul Teatrului Na\xc8\x9bional, precum \xc8\x99i o serie de monumente. La est de cl\xc4\x83dire afl\xc4\x83 o parcare de mari dimensiuni, iar la vest se afl\xc4\x83 faleza Dun\xc4\x83rii. Complexul format din cele dou\xc4\x83 cl\xc4\x83diri, \xc3\xaempreun\xc4\x83 cu parcurile ce le \xc3\xaenconjoar\xc4\x83 se afl\xc4\x83 \xc3\xaenglobate \xc3\xaen zona de dezvoltare urbanistic\xc4\x83, cunoscut\xc4\x83 sub denumirea de Centrul Urban Milennium (Millenium V\xc3\xa1rosk\xc3\xb6zpont), un perimetru aflat \xc3\xaen plin\xc4\x83 dezvoltare \xc3\xaencep\xc3\xa2nd din anul 2001._NEWLINE_Din punct de vedere arhitectural, cl\xc4\x83direa se caracterizeaz\xc4\x83 prin linii simple, lipsa aproape total\xc4\x83 a elementelor decorative \xc8\x99i prin \xc3\xaentinse suprafe\xc8\x9be de sticl\xc4\x83. Interioarele sunt spa\xc8\x9bioase cu un plan minimalist, bine adecvat func\xc8\x9biilor cl\xc4\x83dirii, executate, preponderent din materiale naturale. Proiectul a fost elaborat de c\xc4\x83tre  firma Zoboki, Demeter \xc3\xa9s T\xc3\xa1rsaik \xc3\x89p\xc3\xadt\xc3\xa9sziroda Kft. ( Biroul de Arhitectur\xc4\x83 Zoboki, Demeter \xc8\x99i Asocia\xc8\x9bii SRL) din Budapesta sub conducerea arhitectului \xc8\x99ef G\xc3\xa1bor Zoboki . Construc\xc8\x9bia \xc8\x99i utilarea palatului s-a efectuat prin colaborarea a mai multe firme din Ungaria, Austria, Germania \xc8\x99i SUA.\n_START_SECTION_\nCorpurile cl\xc4\x83dirii si func\xc8\x9bionalitatea lor\n_START_PARAGRAPH_\nEdificiul palatului este compus din trei corpuri principale. Dintre acestea partea central\xc4\x83 este ocupat\xc4\x83 de Sala Na\xc8\x9bional\xc4\x83 de Concerte B\xc3\xa9la Bart\xc3\xb3k, \xc3\xaen partea estic\xc4\x83 se afl\xc4\x83  Teatrul Festival  iar pe latura vestic\xc4\x83 se g\xc4\x83sesc s\xc4\x83lile de expozi\xc8\x9bie \xc8\x99i de conferin\xc8\x9be ale Muzeului de Arta Contemporan\xc4\x83 Ludwig. Cele trei mari p\xc4\x83r\xc8\x9bi func\xc8\x9bionale sunt unite printr-un \xc3\xaenalt hol central, impozant, prin ale c\xc4\x83rei pere\xc8\x9bi de sticl\xc4\x83 se deschide vederea spre parcul \xc3\xaenconjur\xc4\x83tor, Teatrul Na\xc8\x9bional \xc8\x99i faleza Dun\xc4\x83rii. Cl\xc4\x83direa centrului cultural dispune de nenum\xc4\x83rate alte s\xc4\x83li multifunc\xc8\x9bionale, de dimensiuni mai mici, adaptate cerin\xc8\x9belor moderne ale unor activit\xc4\x83\xc8\x9bi culturale dintre cele mai diverse. \xc3\x8enc\xc4\x83perile administrative, de depozitare \xc8\x99i cele tehnice ocup\xc4\x83 latura sudic\xc4\x83 a cl\xc4\x83dirii, cu vedere spre rampa podului L\xc3\xa1gym\xc3\xa1nyos._NEWLINE__NEWLINE_Palatul Artelor din Budapesta este sediul permanent al urm\xc4\x83toarelor institu\xc8\x9bii de cultur\xc4\x83: Filarmonica Na\xc8\x9bional\xc4\x83 a Ungariei,  Muzeul Ludwig si  Teatrul Na\xc8\x9bional de Dans.\n_START_SECTION_\nSala Na\xc8\x9bional\xc4\x83 de Concerte \xe2\x80\x9eB\xc3\xa9la Bart\xc3\xb3k\xe2\x80\x9d\n_START_PARAGRAPH_\nSala Na\xc8\x9bional\xc4\x83 de Concerte B\xc3\xa9la Bart\xc3\xb3k (Bart\xc3\xb3k B\xc3\xa9la Nemzeti Hangversenyterem) reprezint\xc4\x83 din punct de vedere arhitectural partea centrala a centrului \xc8\x99i este o sal\xc4\x83 av\xc3\xa2nd dimensiunile: lungime 52 m, l\xc4\x83\xc8\x9bime 25 m, \xc3\xaen\xc4\x83l\xc8\x9bime 25 m. Dispune de 1563 locuri \xc3\xaen fotolii, 136 locuri \xc3\xaen picioare la galeria de la nivelul al treilea; totodat\xc4\x83, exist\xc4\x83 posibilitatea form\xc4\x83rii unui sector cu maximum 190 locuri de podium. Ad\xc3\xa2ncimea podiului poate fi reglat\xc4\x83 \xc3\xaen trei variante \xc3\xaen func\xc8\x9bie de natura produc\xc8\x9biei. Pere\xc8\x9bii sunt c\xc4\x83ptu\xc8\x99i\xc8\x9bi cu lambriuri de lemn de esen\xc8\x9be nobile \xc8\x99i decora\xc8\x9bi cu crea\xc8\x9biile plastice ale lui Gy\xc3\xb6rgy Jov\xc3\xa1novics. Deasupra podiului este montat un reflector acustic (canopy) de 40 de tone iar \xc3\xaen pere\xc8\x9bii laterali sunt montate 58 de paravane mobile ale ni\xc8\x99elor de rezonan\xc8\x9b\xc4\x83 de 4 \xc8\x99i 8 tone; toate acestea, asigur\xc4\x83 adaptarea acustic\xc4\x83 a s\xc4\x83lii \xc3\xaen func\xc8\x9bie de specificul concertului care se interpreteaz\xc4\x83. Instala\xc8\x9biile \xc8\x99i dot\xc4\x83rile acustice de nivel mondial au fost proiectate \xc8\x99i executate, \xc3\xaen parte, de o firm\xc4\x83 de acustic\xc4\x83 condus\xc4\x83 de americanul Russell Johnson. Sala este considerat\xc4\x83 ca una din cele mai bune s\xc4\x83li de concerte din Europa. Calitatea reprezenta\xc8\x9biilor este asigurat\xc4\x83 \xc8\x99i de instala\xc8\x9bii de tehnic\xc4\x83 scenic\xc4\x83 \xc8\x99i de telecomunica\xc8\x9bii de ultim\xc4\x83 genera\xc8\x9bie. Orga s\xc4\x83lii de concerte a fost finalizat\xc4\x83 \xc3\xaen 2006 \xc8\x99i este crea\xc8\x9bia \xc3\xaen colaborare a firmelor_NEWLINE_P\xc3\xa9csi Orgona\xc3\xa9p\xc3\xadt\xc5\x91 Kft ( Constructorul de Orgi din Pecs SRL ) din Ungaria \xc8\x99i  Werkst\xc3\xa4tte f\xc3\xbcr Orgelbau M\xc3\xbchleisen GmbH din Germania sub \xc3\xaendrumarea artistic\xc4\x83 al lui Istv\xc3\xa1n Bar\xc3\xb3ti si L\xc3\xa1szl\xc3\xb3 Fassang. Orga are  5498 de tuburi labiale (din care 5028 de staniu \xc8\x99i 470 de lemn de brad \xc8\x99i paltin), 1214 tuburi linguale , 92 de registre \xc8\x99i 5 manuale; este comandat de la o claviatur\xc4\x83 electronic\xc4\x83._NEWLINE_Concertul inaugural al s\xc4\x83lii a avut loc \xc3\xaen 22 mai 2006 cu concursul soli\xc8\x99tilor Istv\xc3\xa1n Bar\xc3\xb3ti, Elekes Zsuzsa \xc8\x99i L\xc3\xa1szl\xc3\xb3 Fassang, acompania\xc8\x9bi de Orchestra Simfonic\xc4\x83 Danubius sub bagheta dirijorului Ervin Luk\xc3\xa1cs. Cu ocazia acestui spectacol a fost prezentat \xc3\xaen prim\xc4\x83 audi\xc8\x9bie Concertul pentru Org\xc4\x83 compus, pentru acest eveniment, de Frigyes Hidas \xc8\x99i interpretat de_NEWLINE_Xav\xc3\xa9r Varnus. Prima \xc3\xaenregistrare pe disc a noii orgi a fost realizat\xc4\x83 de Sony-BMG cu Xav\xc3\xa9r Varnus \xc3\xaen februarie 2007, aceast\xc4\x83 \xc3\xaenregistrare pe CD a devenit prima \xc3\xaenregistrare de muzic\xc4\x83 de org\xc4\x83 care a fost distins cu patru discuri de platin\xc4\x83 din istoria \xc3\xaenregistr\xc4\x83rilor muzicale.\n_START_SECTION_\nTeatrul Festival\n_START_PARAGRAPH_\nTeatrul Festival (Fesztiv\xc3\xa1l Sz\xc3\xadnh\xc3\xa1z) ocup\xc4\x83 aripa estic\xc4\x83 a complexului. Are o suprafa\xc8\x9ba de 14 400 m\xc2\xb2, cu o scen\xc4\x83 de 750 m\xc2\xb2. Num\xc4\x83rul locurilor este: 452. Prin dimensiuni \xc8\x99i dot\xc4\x83ri tehnice, se num\xc4\x83ra printre cele mai bune s\xc4\x83li de teatru din Ungaria. Corpul de cl\xc4\x83dire este sediul permanent al Tatrului National de Dans  (Nemzeti T\xc3\xa1ncsz\xc3\xadnh\xc3\xa1z).\n_START_SECTION_\nMuzeul de Art\xc4\x83 Contemporan\xc4\x83 \xe2\x80\x9eLudwig \xe2\x80\x9d\n_START_PARAGRAPH_\nMuzeul de Art\xc4\x83 Contemporan\xc4\x83 Ludwig (Ludwig Kort\xc3\xa1rs M\xc5\xb1v\xc3\xa9szeti M\xc3\xbazeum) se afl\xc4\x83 \xc3\xaen corpul vestic, cu vedere spre Dun\xc4\x83re \xc8\x99i are o suprafa\xc8\x9b\xc4\x83 de 12 700 m\xc2\xb2. La etajul \xc3\xaent\xc3\xa2i se afl\xc4\x83 s\xc4\x83lile destinate expozi\xc8\x9biilor periodice, de conferin\xc8\x9be \xc8\x99i evenimente culturale legate de artele plastice. S\xc4\x83lile luminoase de la etajul trei ad\xc4\x83postesc expozi\xc8\x9bia permanent\xc4\x83 a muzeului. configura\xc8\x9bia s\xc4\x83lilor se poate modifica pentru adaptarea lor la cerin\xc8\x9bele specifice ale expozi\xc8\x9biilor de arte vizuale moderne. Suprafa\xc8\x9ba util\xc4\x83 expozi\xc8\x9bional\xc4\x83 ale s\xc4\x83lilor este de 3300 m\xc2\xb2 Vizitatorii muzeului au la dispozi\xc8\x9bie \xc8\x99i s\xc4\x83li de prezentare interactiv\xc4\x83, de media  precum \xc8\x99i o bibliotec\xc4\x83 de specialitate. Colec\xc8\x9bia proprie a muzeului, prezint\xc4\x83 opere ale unor arti\xc8\x99ti precum: Pablo Picasso, David Hockney, Tom Wesselman, Richard Estes, Imre Bukta, Laszlo Feher, Imre Bak, Claes Oldenburg, Robert Capa, Yoko Ono, Markus Lupertz \xc8\x99i al\xc8\x9bii.'